คลังชี้เศรษฐกิจเดือนก.พ.ส่งสัญญาณชะลอตัว
คลังชี้เศรษฐกิจเดือน ก.พ. ยังมีสัญญาณชะลอตัว คาดมาตรการหนุนเที่ยวช่วยดึงใช้จ่ายเพิ่ม
31 มี.ค. 2559

คลังชี้เศรษฐกิจเดือน ก.พ. ยังมีสัญญาณชะลอตัว คาดมาตรการหนุนเที่ยวช่วยดึงใช้จ่ายเพิ่ม
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า เศรษฐกิจไทยในเดือน ก.พ.ยังมีสัญญาณชะลอตัวอยู่โดยการบริโภคเอกชนยังชะลอตัว เห็นได้จากยอดจำหน่ายรถจักรยานยนต์หดตัว 11.1% และยอดจำหน่ายรถยนต์หดตัว 29.9% นอกจากนี้ ดัชนีผลผลิตอุตสาหกรรมยังชะลอตัว โดยติดลบ 1.6% ขณะที่ดัชนีความเชื่อมั่นอุตสาหกรรมอยู่ที่ 85.1 ลดลงเป็นเดือนที่สองติดต่อกัน ส่วนการนำเข้าสินค้าทุนติดลบ 11.6%
อย่างไรก็ตาม เศรษฐกิจเดือน ก.พ.ยังมีปัจจัยเสริมจากการใช้จ่ายของรัฐบาล โดยเฉพาะรายจ่ายลงทุนที่ขยายตัวได้ถึง 36.9% และการท่องเที่ยวจากต่างประเทศขยายตัว 16% โดยมีนักท่องเที่ยวจากต่างประเทศมาไทยกว่า 3.1 ล้านคน รวมทั้งประเมินว่ามาตรการหักลดหย่อนภาษีกิน-เที่ยวในช่วงเทศกาลสงกรานต์ จะทำให้มีเม็ดเงินลงสู่ระบบเศรษฐกิจเพิ่มสูงขึ้น
"ผู้บริโภคยังมีความกังวลเกี่ยวกับภาวะเศรษฐกิจไทยที่ฟื้นตัวช้า จากผล กระทบของเศรษฐกิจโลก รวมทั้ง ราคาสินค้าเกษตรอยู่ในระดับต่ำ ทำให้รายได้เกษตรกรติดลบ 9.5%" นาย กฤษฎา กล่าว